5 нче сыйныфта татар теле дәресе
[bookmark: _GoBack]19 нчы дәрес
Тема: Лексикология. Телнең төп берәмлеге буларак сүз.
Максат: Тел белеменең лексикология бүлеге турында мәгълүмат бирү, аның үзенчәлекләрен ачыклау, сүзнең лексик мәгънәсе турында төшендерү; укучыларның сүз байлыгын арттыру, әдәби телдә дөрес һәм образлы итеп сөйләшә белүләрен камилләштерү; мөстәкыйль фикерли алу, гомумиләштерү, нәтиҗәләр ясый белү күнекмәләрен үстерү; укучыларда үз-үзләренә карата таләпчәнлек, төгәллек, әйләнә-тирә дөньяга, янәшәдәге кешеләргә карата игътибарлылык, ярдәмчеллек сыйфатлары булдыру, әхлаклылык тәрбияләү.
Планлаштырылган нәтиҗәләр: 
Шәхескә кагылышлы нәтиҗәләр: уку материалына кызыксыну уяту; уку эшчәнлеген мотивлаштыру, иҗади эшчәнлеккә омтылыш булдыру.
Метапредмет нәтиҗәләре: 
- танып-белү УУГ: булган белемнәргә таянып, танып-белү процессында катнашу, гомуми нәтиҗәне чыгару;
- коммуникатив УУГ: уку һәм танып-белү процессында позитив мөнәсәбәтләр булдыру;  фикереңне дөрес әйтә белү; 
- регулятив УУГ: алган белемнәрне истә тотып, күнегүләр башкару; эш этапларын истә тотып, аларга ияреп, мөстәкыйль эшләү.
Предмет нәтиҗәләре: сүзләрне сөйләмдә урынлы куллана белү.
Дәрес тибы: яңа белемнәрне үзләштерү дәресе

Дәрес барышы
I. Мотивлаштыру-ориентлашу. Уңай психологик  халәт тудыру.
(1 нче слайд)
Исәнмесез, укучылар! 
Хәерле көннәр сезгә.
Сәламәтлек, бәхет-шатлык
Телим һәрберегезгә.

II. Белемнәрне актуальләштерү.
 - Укучылар, сез инде тел белеменең берничә бүлеге буенча белемнәр тупладыгыз. Өйрәнгән бүлекләр буенча тест ярдәмендә белемнәрне тикшереп алыйк. (2-3 нче слайдлар)

Фонетика, орфоэпия
1. Кайсы төркемдә сүзләрдәге аваз һәм хәреф саны тәңгәл килә?
1) чынбарлык, тавыш, күләгә, халык
2) мәкалә, иҗат, фикер, ялкау
3) тасвирлау, уйнау, шигъри, ерак
4) уңышлы, аяк, сырхау, яфрак
2. Сүзләрнең әйтелешендә рәт гармониясе сакланмаган очракны күрсәтегез.
1) әбисе, кеше, бөек, кичә
2) төклетура, төньяк, көнбагыш, тарих
3) болыт, өлгерү, авыл, төлке
4) ачык, хозур, балык, ясады
Графика, орфография
1. Дөрес язылышны күрсәтегез.
1) китергә, язырга
2) китәргә, язарга
3) китәргә, язырга
4) китергә, язарга
2. ь билгесе кайсы очракта аеру вазифасын башкара?
1) ниһаять
2) көньяк
3) ямьле
4) сәнгатьле
Морфемика һәм сүз ясалышы
1.  Авылдашым сүзенең нигезен күрсәтегез.
1) авыл
2) авылда
3) авылдаш
4) авылдашым
2. Миләш чыпчыгы, мүк җиләге, бака яфрагы сүзләре сүз ясалышының кайсы ысулы буенча ясалганнар?
1) сүзләрне кушу юлы белән
2) сүзгә кушымчалар өстәү юлы белән
3) сүзләрне кыскарту юлы белән
4) дөрес җавап юк 

III. Уку мәсьәләсе кую. 
- Укучылар, бүгенге дәрестә без тел белеменең яңа бүлеген өйрәнә башларбыз. Идрис Туктарның “Таныш тургайлар” хикәясеннән  алынган өзекне игътибар белән укып чыгыгыз. Сурәтләнгән картинаны күз алдына китерергә тырышыгыз. (4 нче слайд)
 
Таныш тургайлар
         Бу хәл былтыр яз булды. Авылыбыз өстеннән бер пар тургай сайрап үтте. Мин алар тавышын рәхәтләнеп тыңлап калдым. Биектә кошларның дәртле авазлары көчәя генә барган сыман тоелды. Алар артыннан сайрашып йөзләрчә тургайлар күтәрелде. Кошлар сайравы кыңгырау һәм чишмә тавышын хәтерләтә иде.
         Нинди матур! Нинди соклангыч авазлар! Талуны белмәс бу оста җырчыларны мин йөрәгем белән ярата башладым. (И.Туктар)

- Автор бу матурлыкны нәрсәләр белән тасвирлаган? (Сүзләр белән)
- Әйе, безнең сөйләмебез сүзләрдән тора. Кешеләр үзләренең фикерләрен сүзләр ярдәмендә белдерәләр. Сүзләрне тел белеменең кайсы бүлеге өйрәнә? (Сүзләрне тел белеменең лексикология бүлеге өйрәнә)

IV. УМ адымлап  чишү.
	1. – Укучылар, игътибарыгызны экранга юнәлтегез. Кагыйдәләрне  укыгыз.
Лексикология – телнең лексикасын өйрәнә торган фән атамасы. Телдәге барлык сүзләр җыелмасы лексика дип атала. 
2. – Укучылар, бирелгән сүзләр турында язылган аңлатмаларны укыгыз. (5-6 нчы слайдлар)
Бакчачы и. Бакча карап үстерүче һәм тиешенчә тәрбияләп торучы кеше – белгеч. Мин үзем бакчачы, колхозда җиләк-җимеш үстерә идем. Г. Әпсәләмов
Сабын и. Суда эреп күбекләнә һәм юу-юыну өчен тотыла торган, каты яки ярым сыек матдә. Сөлге, сабын тотып, Якуп юынырга чыгып китте. И.Гази.
Түземсез с. Түземлеге, сабырлыгы булмаган; сабырсыз, чыдамсыз. Эш өстендә утыра алмаучы, түземсез кеше бервакытта да балык тота алмый. Ә.Камал.
 - Әлеге аңлатмалар белән танышканнан соң, сез ниләр әйтә аласыз? (Һәр сүзнең мәгънәсе була.)
 - Әйе, укучылар, сүз һәрбер сүз нинди дә булса бер мәгънә аңлата, ягъни аның билгеле бер лексик мәгънәсе була. 

3. - Сүзләрнең лексик  мәгънәләре “Татар теленең аңлатмалы сүзлеге”ндә бирелә. “Татар теленең аңлатмалы сүзлеге” өчтомлык итеп 1977-1981 нче елларда басылган. Анда 47 мең сүз һәм сүзтезмә тупланып, тәртипкә салынып һәм аңлатылып бирелгән. 2005 нче елда басылган “Татар теленең аңлатмалы сүзлеге”ндә 58 мең берәмлеккә аңлатма бирелгән. (7 нче слайд)
4. - Укучылар, бирелгән җөмләне укыгыз. 
Бабамның әйткән сүзләре әле дә хәтеремдә саклана.
- Бабамның сүзенең лексик мәгънәсен ачыклагыз ( өлкән яшьтәге ир кеше )
- Бабамның - исем сүз төркеменә карый, берлек санда, иялек килешендә, тамыр һәм бәйләгеч кушымчалардан торган сүз,  җөмләдә аергыч булып килә. Әлеге үзенчәлекләре бу сүзнең нинди мәгънәсен белдерәләр икән? (Грамматик мәгънәсен)
Нәтиҗә. Сүз - телнең төп берәмлеге. Сүз авазлардан (фонетика) тора сүзнең мәгънә ягы (лексикология) бар, сүзләр сүз төркемнәренә (морфология) бүленә, сүзләр билгеле бер төзелешкә (сүз ясалышы) ия була, үзара бәйләнеп (синтаксис) килә. Димәк, сүзләрне тел белеменең фонетика, лексикология, морфология, сүз ясалышы һәм синтаксис тармаклары өйрәнә. (8 нче слайд)

V. Белемнәрне ныгыту.
1. Лексик мәгънәләреннән чыгып, сүзләрне табарга (9 нчы слайд)
Укый, яза белмәүче кеше.
Утыру өчен җайланма
Салкын тиюдән саклый торган яшелчә 
Әнинең әнисе
Курку белмәс, тәвәккәл кеше 
Нәниләр яратып ашый торган азык
Көзен һәм язын төсен алыштыра торган йорт хайваны
Безгә төнлә генә күренә торган җирнең ясалма иярчене 
Мөгезле эре терлек
Өйдә яктылык керсен өчен  куелган урын

Сүзләр: сыер, урындык, тәрәзә, надан, батыр, ай, ботка, сарымсак, куян, әби

2. Сүзләрнең лексик мәгънәләренә игътибар итеп укыгыз. Һәр төркемгә “ялгыш” килеп кергән сүзне табып әйтегез, җавабыгызны дәлилләгез (10 нчы слайд)
Өстәл, урындык, алмагач, шкаф, диван.
Бүре, төлке, сарык, арыслан, юлбарыс, аю.
Сыер, кәҗә, бозау, тавык, сарык.
Китап, дәфтәр, умырзая, сумка, кәгазь.
Ландыш, миләүшә, лилия, сыерчык.
Чыпчык, карга, сандугач, әтәч, карлыгач. 

3. Дәреслек белән эш. 46 нчы күнегүне башкару. Калын хәрефләр белән бирелгән сүзләрнең нинди мәгънә белдерүләрен ачыклау.

4. Гамил Афзалның “Сүз” шигырен уку. (11 нче слайд)
                  Сүз
Сүз әйтергә тәвәкәллек кирәк,
Сүз йөрәккә ялкын үткәрә;
Сүз киптерә, төп башына терәп,
Сүз меңнәрне яуга күтәрә.
Сүз зиһенне кайрый кайрак кебек,
Сүз сафларны ипли корычтай;
Сүз көрәшкә чыга байрак кебек,
Сүз дошманны кисә кылычтай.
                                          (Г. Афзал)
- Укучылар, шигырь нәрсә турында?
- Кешеләр белән аралашканда, сезнең белән сүзгә бәйле нинди вакыйгаларның булганы бар? Исегезгә төшерегез һәм күренекле галим Ризаэддин Фәхретдиннең нәсыйхәтләрен күңелегезгә кертеп куегыз.
“ Кем генә булсагыз да, адәм балалары белән әдәпле мөгамәлә кылыгыз.”
“ Йомшак вә мөлаем сүзле, ихласлы булыгыз.”
                                               
VI. Рефлекия. 
	



– Укучылар, без алдыбызга куйган уку мәсьәләсен чишә алдыкмы?
 Ниләр аңлаганыбызны белү өчен, үз фикерләребезне әйтик. (12 нче слайд)
Мин бу дәрестә шуларга төшендем...
Мин булдыра алдым...
Дәрестә миңа кызыклы булды...
Дәрестә өйрәнгәннәр миңа тормышта...

VII. Өй эше. 
1. Сүз турында 5 мәкаль табып язарга.
2. “Җәйге истәлекләр” темасына хикәя төзеп язарга.





